Ná 20 j. is Rocco nou net homself | Netwerk24
Deur AJ Opperman 21 Augustus 2018 16:00
Rocco de Villiers vier vanjaar 20 jaar in die musiekbedryf. Foto: Picture Perfect
Dit is onder meer waarom sy nuwe konsert Just Be Yourself heet.
Dié konsert, wat van 3 tot 14 Oktober in die Pieter Toerien-teater in die Montecasino in Fourways, Johannesburg, op die planke is, is een van 'n paar projekte waarmee hy vanjaar sy loopbaan vier.
"Ek het vrede gemaak met die feit dat ek totaal en al verslaaf is aan wine gums, dat ek mal is oor countrymusiek en dat Dolly Parton vir my die ultimate is."
In Just Be Yourself speel hy saam met ander orkeslede die musiek op sy nuwe album, Kortbroek, langkouse.
De Villiers (53) speel ook al hoe meer sy eie komposisies, dus sluit die titel ook daarby aan.
"Ek het 'n tannie gehad wat altyd gesê het: 'Just be yourself, because all the others have been taken.'
"Ek dink nie ek is noodwendig die beste klavierspeler in die wêreld nie. Ek is nie die beste storieverteller nie. Ek lig mense in oor wat met my gebeur het en dan speel ons die stukkie musiek, maar ek weet dat ek mense kan vermaak en dis my sterk punt."
Sy eerste album, Screen Test, is in 1998 uitgereik.
Sy benadering tot sy nering het nog nie verander nie.
Hy onthou 'n baie bekende satirikus se raad aan hom vroeg in sy loopbaan.
"Toe ek begin optree het, het niemand na my konserte gekom nie. In een van my konserte was daar agt mense in die gehoor en een van daardie mense was Pieter-Dirk Uys."
Uys kom praat toe ná die tyd met De Villiers.
"En hy het gesê 'My darling,' – dis mos hoe hy praat – 'ek kan sien dat jy besig is met jou eie ding. Dit voel vir my jy het nou jou alfabet gemaak. Ek kan dit sien as ek na jou kyk. Die volgende wat jy moet doen, is om daardie woorde te maak, jou taal. Jy moet 20 jaar lank jou taal praat wat jy geskep het en jy sal ná daardie 20 jaar sien dat mense saam met jou daardie taal praat.'
"Is dit nie wonderlik nie? Daardie raad sal ek in my lewe nooit vergeet nie."
Rocco de Villiers bied in Oktober die konsert Just Be Yourself in die Pieter Toerien-teater by Montecasino aan.
De Villiers het nog steeds baie in sy taal te sê.
Hy dra ook weer kortbroeke en lang kouse, maar anders as op skool doen hy dit nou op sy eie voorwaardes.
Die album se titel is Afrikaans omdat hy Afrikaans en Suid-Afrikaans is.
Die snitte het ook Afrikaanse titels, hoewel dit 'n instrumentale album is.
"Reën kan jy nie koop nie" het hy oor die natuur en omgewing geskryf. Hy en sy orkes dra ook in die tweede helfte van elke vertoning groen uitrustings.
"Die komposisie gaan oor wat mense aan die aarde doen. Dit voel soms vir my of dit niemand hinder dat daar hope plastiek rondlê of ysbere sonder ys is nie. Dis een van die kwessies wat ek pak."
Een van die ander liedjies is "Wat om te dra agterop 'n bakkie".
"Dit gaan oor iets wat met my gebeur het toe ek op 'n klein dorpie opgetree het . . ."
Hieroor sal hy meer uitwei in sy konsert.
De Villiers is op 16 September een van die kunstenaars in die Starlight Classics-konsert in Johannesburg en Donderdagaande kan televisiekykers hom steeds sien op die musiekspeletjiesprogram Beter assie bure op SABC2. Volgende jaar gaan hy in Australië toer.
Hy werk ook aan 'n digbundel, waaroor hy nog nie te veel kan praat nie.
"Dis 'n jaar van viering, 'n jaar van vrede maak en oorspronklike musiek. Rocco se 2018 – die jaar van smarag. Die jaar van wees wie jy is. Wat is daar dan nou anders?"
*Just Be Yourself word van 3 tot 14 Oktober in die Pieter Toerien-teater by Montecasino opgevoer.
Lizelle le Roux (viool), Robert Mitchley en Hansie Roodt (albei op kitaar), tree saam met hom op. Kaartjies kos R100 tot R220.
*Starlight Classics word op 16 September om 18:30 in Johannesburg se buiteklub aangebied. Kaartjies kos R280.